അഫ്ഗാന്ഇന്ത്യ സൗഹൃദ അണക്കെട്ട് തകര്ക്കാന് ശ്രമിച്ച് താലിബാന്, ശ്രമം പരാജയപ്പെടുത്തിയെന്ന് പ്രതിരോധ മന്ത്രാലയം ഹെറാത്ത് പ്രവിശ്യയില് ഇന്ത്യ നിര്മ്മിച്ച സല്മ അണക്കെട്ട് ആക്രമിക്കാന് ശ്രമിച്ച താലിബാന്റെ നീക്കത്തെ തകര്ത്ത് അഫ്ഗാന് സൈന്യം. ഇന്ത്യയുടെയും അഫ്ഗാനിസ്ഥാന്റെയും സൗഹൃദത്തിന്റെ അടയാളമായിട്ടാണ് ആ അണക്കെട്ട് കണക്കാക്കപ്പെടുന്നത്. ചൊവ്വാഴ്ച രാത്രിയാണ് സല്മ ഡാം താലിബാന് ആക്രമിക്കാന് ശ്രമിച്ചതെന്ന് അഫ്ഗാന് പ്രതിരോധ മന്ത്രാലയ വക്താവ് ഫവാദ് അമന് ട്വീറ്റ് ചെയ്തു. എന്നാല്, താലിബാന് കനത്ത തിരിച്ചടി നല്കിയെന്നും, അവര് ഹെറാത്ത് പ്രവിശ്യ വിട്ടു പോയെന്നും അദ്ദേഹം കൂട്ടിച്ചേര്ത്തു. മേഖലയിലെ നിരവധി ജില്ലകള്ക്ക് വെള്ളം എത്തിക്കുന്ന ആ ഡാം മൂന്നാമത്തെ തവണയാണ് താലിബാന് ആക്രമിക്കാന് ശ്രമിക്കുന്നത്. ചൊവ്വാഴ്ച കാബൂളിലെ അഫ്ഗാന് പ്രതിരോധമന്ത്രിയുടെ വസതിക്ക് നേരെയും താലിബാന് ചാവേര് ആക്രമണം നടത്തി. അതില് എട്ട് പേര് കൊല്ലപ്പെടുകയും 20 പേര്ക്ക് പരിക്കേല്ക്കുകയും ചെയ്തു. സല്മ ഡാമില് താലിബാന് നടത്തിയ ആക്രമണം പരാജയപ്പെട്ടു! തീവ്രവാദി താലിബാന് ഹെറാത്ത് പ്രവിശ്യയിലെ സല്മ അണക്കെട്ട് ഇന്നലെ രാത്രിയാണ് ആക്രമിച്ചത്. പക്ഷേ, ഭാഗ്യവശാല് അവര്ക്ക് കനത്ത നാശനഷ്ടം സംഭവിക്കുകയും, പ്രത്യാക്രമണത്തിന്റെ ഫലമായി പ്രദേശത്ത് നിന്ന് പലായനം ചെയ്യുകയും ചെയ്തു അമന് ട്വീറ്റില് പറഞ്ഞു അഫ്ഗാനിസ്ഥാനിലെ ഏറ്റവും വലിയ അണക്കെട്ടുകളില് ഒന്നായ ഇത് ഹെറാത്തിലെ ചെഷ്ടെ ഷെരീഫ് ജില്ലയിലാണ് സ്ഥിതി ചെയ്യുന്നത്. ഏകദേശം 640 ദശലക്ഷം ഘനമീറ്റര് ജലസംഭരണ ശേഷിയാണ് അണക്കെട്ടിനുള്ളത്. പ്രവിശ്യയിലെ ആയിരക്കണക്കിന് കുടുംബങ്ങള്ക്ക് വെള്ളവും വൈദ്യുതിയും എത്തിക്കുന്നത് ഇതില് നിന്നാണ്. പ്രദേശത്തെ 2,00,000 ഏക്കര് കൃഷിഭൂമിയില് ജലസേചനത്തിനുള്ള വെള്ളവും ഇവിടെ നിന്നാണ് എടുക്കുന്നത്. അഫ്ഗാന്ഇന്ത്യ സൗഹൃദ അണക്കെട്ട് എന്നറിയപ്പെടുന്ന ഇത് യുദ്ധക്കെടുതിയില് ഇല്ലാതായി. തുടര്ന്ന് ഇന്ത്യയാണ് 1700 കോടി രൂപ മുടക്കി രണ്ടാമതും അണകെട്ട് പണിതത്. സല്മ അണക്കെട്ട് അഫ്ഗാനിസ്ഥാനില് ഇന്ത്യന് സര്ക്കാര് ഏറ്റെടുത്ത ഏറ്റവും പ്രധാനപ്പെട്ട ഒരു അടിസ്ഥാന സൗകര്യ പദ്ധതിയാണ്. 2016 ജൂണില് പ്രധാനമന്ത്രി നരേന്ദ്ര മോദിയും അഫ്ഗാന് പ്രസിഡന്റ് അഷ്റഫ് ഖാനിയും ചേര്ന്ന് അണക്കെട്ട് ഉദ്ഘാടനം ചെയ്തു. Last Updated Aug 5, 2021, 1:08 PM IST Salma dam Taliban attack afghan force